FI Euroopan unionin virallinen lehti C 415/8

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2016/C 415/07)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”JAMÓN DE HUELVA”

EU-nro: ES-PDO-0105-01372 – 25.9.2015

SAN ( X ) SMM ( )

1. Hakijaryhmä ja oikeutettu etu

Consejo Regulador de la Denominación de Origen Protegida Jamón de Huelva

Osoite: Apartado de correos, 1 21290 Jabugo HUELVA ESPAÑA Puh. +34 959127900 Sähköposti: info@jamondehuelva.es

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

— ☒ Tuotteen nimi: — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☒ Yhteys maantieteelliseen alueeseen — ☒ Merkinnät — ☒ Muuta [Eritelmän noudattamisen valvonnasta vastaavat viranomaiset tai elimet]

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen nimi

Pyydetään nykyisen suojattuna alkuperänimityksenä (SAN) nimellä ”Jamón de Huelva”26. tammikuuta 1998 annetun komission asetuksen (EY) N:o 195/98 mukaisesti rekisteröidyn nimen muuttamista nimeksi ”Jabugo”.

Maantieteellinen nimi ”Jamón de Huelva” korvataan nimellä ”Jabugo” kaikkialla kyseisen SAN-tuotteen eritelmän tekstissä.

Nimen muuttamiseen liittyvät seikat on perusteltu lyhyesti jäljempänä.

Eturistiriitojen ja erimielisyyksien vuoksi nimeä ”Jabugo”, joka olisi kuulunut suojata suojatulla alkuperänimityksellä, koska se on ollut käytössä yleiskielessä ja kaupan alalla viitattaessa kyseiseen suojattuun tuotteeseen, ei voitu käyttää suojatun alkuperätuotteen nimenä.

Nimityksen kirjaamista yhteisön rekisteriin koskevan pyynnön esittämisestä on nyt kulunut yli 15 vuotta, ja maantieteellinen nimi ”Jabugo” on edelleen yleisesti käytössä sekä kuluttajien keskuudessa että kansallisilla ja kansainvälisillä markkinoilla viitattaessa suojatulla alkuperänimityksellä ”Jamón de Huelva” varustettuun tuotteeseen. Sen vuoksi on tarkasteltu uudelleen vuosia sitten tehtyä päätöstä ja pyydetty sen muuttamista maantieteellisen ilmaisun ”Jabugo” käytön ja maineen perusteella kinkkujen ja lapojen kaupan pitämisen yhteydessä; samalla ilmaisu on täsmällisempi ja vastaa tuotteen yhteyttä maantieteelliseen alueeseen.

Paras tapa suojata Huelvan maakunnan vuoristoalueella valmistettu perinteinen kinkku on muuttaa eritelmää suojatun alkuperänimityksen nimen osalta. Näin voidaan estää yhden Euroopan unionin elinvoimaiseen kulttuuri- ja ruokaperinteeseen kuuluvan tuotteen häviäminen.

Sääntelyneuvosto hyväksyi nimen muuttamisen 26. kesäkuuta 2008 pitämässään kokouksessa.

SAN-tuotteen ”Jamón de Huelva” sääntelyneuvosto esitti syyskuussa ympäristö-, maaseutu- ja meriasioiden ministeriölle pyynnön 2008 nimen ”Jamón de Huelva” vaihtamiseksi nimeksi ”Jabugo”.

Vastaväitteitä saatiin kolmelta taholta.

Ministeriö teki tammikuussa 2010 kielteisen päätöksen nimen muuttamisesta. Syyksi se mainitsi, ettei nimen vaihtamista koskevassa pyynnössä ollut perusteltu riittävästi sitä, että kuluttajat käyttävät markkinoilla nimeä ”Jabugo” viitatessaan SAN-tuotteen ”Jamón de Huelva” tuotantoalueen muodostavissa kunnissa valmistettuihin kinkkuihin; samalla se hylkäsi vastaväitteitä esittäneiden tahojen väitteet, joissa viitattiin niiden teollis- ja tekijänoikeuksiin.

Sääntelyneuvosto teki valituksen edellä mainitusta kielteisestä päätöksestä. Myös Jabugon kunnanvaltuusto sekä 39 toimijaa SAN-tuotteen ”Jamón de Huelva” valmistusalalta valittivat kyseisestä päätöksestä. Vuonna 2012 ministeriö teki päätöksen sääntelyneuvoston tekemän valituksen hylkäämisestä.

Aloitteella oli kuitenkin alusta alkaen ja koko muutoksenhaku- ja valitusmenettelyn ajan poliittisten, yhteiskunnallisten ja taloudellisten sidosryhmien vankkumaton tuki. Hallintoviranomaiset, laitokset, eri yhteisöt ja yritykset kannattivat SAN-tuotteen nimen muuttamista. Ne katsoivat, että uusi nimi on soveltuvampi ja kattavampi ja vastaa paremmin Huelvan maakunnan vuoristoalueiden maaseudun syvintä olemusta. Yksimielinen kanta, joka puoltaa SAN-tuotteen nimen vaihtamista nimeksi ”Jabugo”, on ilmeisen kiistämätön.

Sääntelyneuvosto haki Madridin ylioikeudelta päätökseen hallinnollista muutosta.

Madridin ylioikeus peruutti heinäkuussa 2014 edellä mainitut kaksi päätöstä ja totesi, että nimen muuttaminen oli perusteltu ja näytetty toteen riittävässä määrin, minkä vuoksi kyseinen muutosehdotus olisi toimitettava Euroopan komission käsiteltäväksi.

Kolme vastaväitteen esittäjää peruuttivat kaikki hallinnolliset ja oikeudelliset muutoksenhakumenettelynsä sen jälkeen, kun sääntelyneuvoston ja kaupallisen yrityksen Sánchez Romero Carvajal Jabugo, S.A.U. välillä päästiin 10. maaliskuuta 2015 sopimukseen.

Oikeuden päätös pantiin alustavasti täytäntöön 23. kesäkuuta 2015 annetulla säädöksellä, ja sen jälkeen, kun kaikki osapuolet luopuivat muutoksenhausta, päätöksestä tuli lopullinen.

Jäljempänä on lueteltu asiakirjat, jotka kertovat maantieteellisen ilmaisun ”Jabugo” käytöstä ja maineesta kinkkujen ja lapojen kaupan pitämisen yhteydessä.

— Maatalous-, kalastus- ja elintarvikeministeriön elintarvikepolitiikan osaston vuonna 1984 julkaisemassa teoksessa Una Imagen de Calidad: Los productos del cerdo ibérico on lukuisia viittauksia Jabugon kinkkuun ja sen ja Sierra de Aracenan ylänköalueen väliseen yhteyteen.

— Myös Cesáreo Hernández Monjon vuonna 2005 julkaisemassa teoksessa El jamón de Jabugo y otros manjares del cerdo ibérico viitataan Jabugon kinkkuun.

— Huelvan yliopiston alueellisen kehittämisen laitoksen tohtorin Francisco Javier García Delgadon vuonna 1998 kokoamassa tutkimuksessa Las industrias cárnicas en Jabugo. De la tradición al desarrollo on historiallisia viittauksia Jabugoon, ja siinä korostetaan, että alkuperänimitys ”Jamón de Huelva” oli vain harvoin käytössä verrattuna nimeen ”Jabugo”.

— Vuonna 1998 julkaistussa teoksessa El cerdo ibérico: crianza, productos y gastronomía (Iniciativas Leader Sierra de Aracena y Picos de Aroche, SA maantieteellinen nimi ”Jabugo” yhdistetään Sierra de Aracenan ja Picos de Arochen ylänkö- ja vuoristoalueilla valmistettuun kinkkuun.

— Useilla virallisilla internetsivustoilla (esim. Jabugon kunta, Córdoban yliopisto) Jabugo mainitaan merkittävänä tuotantoalueena.

Maatalousministeriön maakuntavirasto kehotti 29. maaliskuuta 1979 Sierran ylänköalueen kinkuntuotantoalan toimijoita valmistelemaan alkuperänimitystä ”Jabugo” ja sen sääntelyneuvostoa koskevan alustavan asetuksen.

Kolmen riippumattoman tutkimuslaitoksen tekemistä markkinatutkimuksista käy ilmi nimen ”Jabugo” ja suojatun alkuperänimityksen (SAN) käsitteen merkityksen välinen yhteys; kyseisissä tutkimuksissa käsiteltiin seuraavia aiheita:

— Vuonna 2003 laadittu tiedotusstrategia (toimeksiantaja Conferencia Andaluza de Denominaciones de Origen y de Calidad), jonka mukaan alkuperänimitysten maineen perusteella Jabugo sijoittuu espanjalaisten nimitysten joukossa seitsemännelle ja andalusialaisten nimitysten joukossa toisella sijalle.

— Andalusian aluehallituksen vuonna 2008 tekemä sertifioitujen laatumerkkien mainetta koskeva tutkimus, jonka mukaan Jabugo on Andalusian tunnetuin laatumerkki/alkuperänimitys.

— Iberiansika-alan ammattienvälisen yhdistyksen (Asociación Interprofesional del Cerdo Ibérico) vuonna 2009 tekemä tutkimus, jonka mukaan 92,6 % vastaajista mielsi Jabugon iberiansiasta saadun kinkun suojatuksi alkuperänimitykseksi.

Myös seuraavat tiedot ja asiakirjat voidaan mainita esimerkkeinä nimen ”Jabugo” käytöstä viitattaessa Sierra de Aracenan ja Picos de Arochen ylänkö- ja vuoristoalueilla valmistettuun kinkkuun:

— Euroopan talousyhteisön Euroterroirs-hankkeen osana laatima luettelo. Ministeriön toimittamassa teoksessa Inventario Español de Productos Tradicionales Jamón de Jabugo mainitaan toisena Jamón de Huelva -kinkusta käytettävänä nimityksenä; siinä viitataan myös Huelvan maakunnan yli 600 metrin korkeuteen kohoavaan vuoristoiseen osaan ja siellä sijaitseviin kyliin Cortegana, Jabugo, Castaño del Robledo, Cumbres Mayores ja Aracena.

— Ensimmäisen sääntelyneuvoston puheenjohtajan (joka lausuntojen antamisajankohtana oli yhden vastaväitteitä esittäneen yhteisön puheenjohtaja) esittämät lausunnot, joiden mukaan Jabugo oli vuonna 1995 ensimmäinen mielleyhtymä suojatun alkuperänimityksen nimeksi ja että viitattaessa tuotantoalueeseen tarkoitetaan koko Jabugon aluetta eikä yksinomaan samannimistä kuntaa.

— Aracenassa vuonna 2009 järjestetyssä kinkkualan maailmanjärjestön viidennessä kongressissa ”El Jabugo” valittiin virallisen kongressijulkaisun pääteemaksi, koska järjestö katsoi kyseisen nimen edustavan parhaiten Huelvan maakunnan vuoristokylissä valmistettua kinkkua sekä Espanjassa että koko maailmassa.

— ASICI:n (Asociación Interprofesional del Cerdo Ibérico) laatima iberiansika-alan strategiasuunnitelma (Plan Estratégico del Sector Porcino Ibérico). Kun strategiassa viitataan alkuperänimityksiin, siinä mainitaan Jabugo ja ilmoitetaan teurassikoja koskevat tiedot, jotka vastaavat SAN-tuotteen ”Jamón de Huelva” osalta ilmoitettuja tietoja.

— El Mundo -sanomalehden kustantamassa Siete Leguas -aikakausilehdessä julkaistiin reportaasi La Ruta del Jabugo, joka kertoo matkasta halki Huelvan ylänköalueen kylien laidunniityillä kasvatetusta iberiansiasta tuotetun kinkun valmistusympäristössä.

— Espanjan lihanjalostusliiton (AICE) lähettämä sähköpostiviesti, jonka Pekingissä toimiva Espanjan kaupallinen ja taloudellinen edustusto välitti Espanjan ulkomaankauppaliitolle ja jossa pyydettiin EU:n ja erityisesti Espanjan alkuperänimitysten välitöntä suojaamista. Siinä mainitaan nimenomaisesti muun muassa Cava, Jerez ja Jabugo.

— Espanjan suurlähetystö katsoi vuonna 2011, että pätevin elin ilmaisun ”Jabugo” etujen suojaamiseksi Kiinassa esitettyjä tavaramerkkejä ”Jabugo” ja ”Hameng Jabugo” koskevia hakemuksia vastaan oli SAN-tuotteen ”Jamón de Huelva” sääntelyneuvosto; tästä syystä se toimitti kaikki tiedot asianmukaisten vastaväitteiden esittämiseksi siten, että siitä aiheutuvista kustannuksista vastaavat yksinomaan ne siankasvattajat ja kinkkujen jalostajat, joiden tuotteilla on oikeus käyttää suojattua alkuperänimitystä ”Jamón de Huelva”. Kiinan kansantasavallan teollisuuden ja kaupan keskusvirasto toteaa sanatarkasti, että ilmaisu ”Jabugo” on maailmanlaajuisesti tunnetusta espanjalaisesta iberiansiasta käytettävä alkuperänimitys, ja kyseisen ilmaisun sisältäviä tavaramerkkejä koskevat rekisteröintihakemukset voivat liittyä ainoastaan mainittuun alkuperänimitykseen. Lisäksi se täsmentää, että tavaramerkki, joka on samanniminen tai jonka nimi sisältää ilmaisun ”Jabugo” ja joka liittyy luokan 29 kinkkuihin, aiheuttaa helposti kuluttajien keskuudessa hämmennystä tuotteen alkuperästä.

— Arvostetun liiketaloudellisen oppilaitoksen ”Instituto Internacional San Telmo” laatimassa tapaustutkimuksessa El jamón ibérico, ¿una cuestión de marca? DOP Jamón de Huelva o Jabugo käsitellään erinäkökohtia, jotka liittyvät ilmaisun ”Jabugo” käyttöön tavaramerkkinä ja suojattuna alkuperänimityksenä.

— Tukikomitean perustaminen Jabugon kinkun sisällyttämiseksi Unescon aineettoman kulttuuriperinnön luetteloon; myös SAN-tuotteen ”Jamón de Huelva” sääntelyneuvosto on mukana kyseisessä komiteassa.

— Matkailureitin ”Ruta del Jamón Ibérico” aluekomitea nimesi Turespañan vuonna 2009 rajaamalla SAN-tuotteen ”Jamón de Huelva” maantieteellisellä alueella kulkevan reitin osuuden Ruta del Jabugoksi.

— Aikakausilehti Viva la Sierra kertoi 24. lokakuuta 2015 hiljattain avatusta www.rutadeljabugo.travel -matkailusivustosta mainiten, että matkailureitti ”Ruta del Jabugo” tarjoaa kävijöille tilaisuuden liikkua alkuperänimityksen ”Jabugo” tuotantopaikoilla Sierra de Aracenan ja Picos de Arochen ylänkö- ja vuoristoalueilla.

Yhteenvetona voidaan todeta, että edellä mainitut asiakirjat kertovat maantieteellisen ilmaisun ”Jabugo” käytöstä ja maineesta, ja niissä rinnastetaan usein toisiaan vastaaviksi ilmaisuksi SAN-tuote ”Jamón de Huelva” ja markkinoilla yleisesti käytetty ilmaisu ”Jabugo”.

Jäljempänä on lisäksi perusteltu, että ”Jabugo” on riittävän täsmällinen ilmaisu, joka liittyy yksilöityyn maantieteelliseen alueeseen.

Jabugon kunta sijaitsee käytännöllisesti katsoen Andalusian alueella sijaitsevan Huelvan maakunnan ylänköalueen keskiosassa SAN-tuotteen jalostusaluella, joka käsittää lisäksi 30 muuta kylää; kaikilla niillä on yhteinen historia, niissä vallitsee samanlainen mikroilmasto ja niiden alueella jalostetaan kinkkua samojen erityismenetelmien mukaisesti.

Huelva

Huelva on yksi Andalusian alueen kahdeksasta maakunnasta. Se käsittää 79 kuntaa, joista 31 kuuluvat Huelvan maakunnan ylänköalueeseen (Sierra); ne rajaavat suojatun alkuperänimityksen (SAN) ”Jamón de Huelva” tuotantoalueen.

Huelva on maakunnan pääkaupunki. Se sijaitsee maakunnan eteläisimmässä osassa SAN-tuotteen ”Jamón de Huelva” tuotantoalueen ulkopuolella.

Jabugo

Huelvan maakuntaan kuuluva kunta käsittää seuraavat neljä taajamaa: Jabugo, El Repilado, Los Romeros ja El Quejigo. Se sijaitsee maakunnan eteläisimmässä osassa SAN-tuotteen ”Jamón de Huelva” tuotantoalueen ulkopuolella.

Lyhimmät välimatkat (kilometreinä) Huelvasta ja Jabugosta niihin neljään kuntaan, joiden perusteella määritetään suojatun alkuperänimityksen tuotantoalueen sijainti kaikissa pääilmansuunnissa

HUELVA JABUGO Encinasola (pohjoisessa) 136 36 Rosal de la Frontera (lännessä) 104 53 Santa Olalla del Cala (idässä) 119 62 Campofrío (etelässä) 80 51

Huelvan, Jabugon sekä niiden neljän kunnan koordinaattipisteet, joiden perusteella määritetään suojatun alkuperänimityksen tuotantoalueen sijainti kaikissa pääilmansuunnissa

Encinasola (pohjoisessa) 38° 08′ N7° 12′ O Rosal de la Frontera (lännessä) 37° 58′ N7° 12′ O Jabugo 37° 55′ N6° 43′ O Santa Olalla del Cala (idässä) 37° 54′ N6° 12′ O Campofrío (etelässä) 37° 46′ N6° 34′ O Huelva 37° 15′ N6° 57′ O

Huelvan maakunta (ääriviiva), Huelva (mustalla maaakunnan eteläosassa), suojatun alkuperänimityksen tuotantoalue (vaaleanruskealla) ja Jabugo (mustalla tuotantoalueen keskiosassa)

Niiden tuotantoyritysten jakaantuminen tuotantoalueen eri kuntien kesken, jotka sitoutuvat vapaaehtoisesti noudattamaan tuotteidensa osalta SAN-tuetteen ”Jamón de Huelva” eritelmässä määrättyjä vaatimuksia

Kunta Yritysten lukumäärä Prosentuaalinen osuus Aracena 3 6,97 % Aroche 1 2,33 % Castaño del Robledo 2 4,65 % Corteconcepción 2 4,65 % Cortegana 3 6,97 % Cortelazor 1 2,33 % Cumbres Mayores 11 25,58 % Almonaster La Real 1 2,33 % Jabugo 17 39,53 % Galaroza 1 2,33 % Santa Olalla del Cala 1 3,33 % Yhteensä 43 100,00 %

Maantieteellistä ilmaisua ”Jabugo” käytetään nykyisin usein hämmentämään tai johtamaan kuluttajia harhaan, koska kuka tahansa voi käyttää sitä missä tahansa minkä tahansa tyyppisestä kinkusta. Tämä käy ilmi Euroopan parlamentin Espanjan-tiedotustoimiston vuonna 2011 julkaisemasta tarinasta La orden de los caballeros de la autenticidad y el hada calidad.

Tuotteen kuvaus

Tähän kohtaan tehdyt muutokset johtuvat 10. tammikuuta 2014 annetun kuninkaan asetuksen nro 4/2014 voimaantulosta. Kyseisellä asetuksella hyväksytään iberiansian lihan, kinkun, lavan ja takapotkan laatustandardit, jotka iberiansiasta Espanjassa valmistettujen tuotteiden on täytettävä.

Tältä osin pakolliset muutokset ovat seuraavat:

— Muutetaan ilmaisu ”puhdasrotuinen iberiansika” ilmaisuksi ”100-prosenttinen iberiansika”.

— Muutetaan viittaus duroc-jersey-rotuun viittaukseksi duroc-rotuun.

— Sikojen lähtöpaino ennen loppuruokintaa tammimetsissä muutetaan 85–115 kilogrammasta 92–115 kilogrammaksi ja painonlisäyksen osalta ilmaisu ”vähintään 50 % tai 65 % rodusta riippuen” muutetaan ilmaisuksi ”vähintään 46 kilogrammaa yli 60 päivän aikana”; lisätään lause ”vähimmäisteurasikä on 14 kuukautta” sekä muutetaan lause ”sallittu enimmäispaino tammimetsissä tapahtuneen loppuruokinnan jälkeen on 180 kilogrammaa” muotoon ”yksittäisen ruhon vähimmäispaino on 115 kilogrammaa lukuun ottamatta 100-prosenttisia iberiansikoja, joilla se on 108 kilogrammaa”.

— Poistetaan luokka ”Sekaravinnolla ruokitut tai loppuruokitut siat”.

— Luokka ”rehulla ruokitut siat” muutetaan luokaksi ”laidunrehulla ruokitut siat”, koska SAN-suojatut siat kasvatetaan laajaperäisessä järjestelmässä, mikä vastaa laidunrehulla ruokittujen sikojen luokkaa.

— Lisätään luokkaan ”tammimetsien laidunrehulla ruokitut siat” seuraava virke: ”Teurastusta edeltävän lihotusruokinnan tammimetsissä on kestettävä vähintään 60 päivää”; lisätään lause ”vähimmäisteurasikä on 12 kuukautta” sekä muutetaan lause ”sallittu keskimääräinen enimmäispaino erää kohti loppuruokinnan jälkeen on 180 kilogrammaa” muotoon ”yksittäisen ruhon vähimmäispaino on 115 kilogrammaa lukuun ottamatta 100-prosenttisia iberiansikoja, joilla se on 108 kilogrammaa,” ja lisätään lause ”eläintiheys on enintään 15 sikaa hehtaaria kohti”.

— Rotuun liittyvät vaatimukset ovat ”100-prosenttista iberiansikaa” ja ”iberiansikaa”; jälkimmäisessä tapauksessa vähintään 75 prosenttia sikojen geneettisestä perimästä on iberiansika-rotua, ja siat ruokitaan tammenterhoilla tai tammimetsien laidunrehulla.

— Jalostuksen kestoaika on vähintään 600 päivää alle 7 kilogrammaa painavilla kinkuilla, 730 päivää yli 7 kilogrammaa painavilla kinkuilla ja 365 päivää lavoilla.

— Fyysisten ominaisuuksien osalta yksikkökohtainen paino on vähintään 5,75 kilogrammaa kinkuilla, jotka ovat 100-prosenttista iberiansikaa, 7,00 kilogrammaa kinkuilla, jotka ovat iberiansikaa, 3,70 kilogrammaa lavoilla, jotka ovat 100-prosenttista iberiansikaa ja 4,00 kilogrammaa lavoilla, jotka ovat iberiansikaa.

Toisaalta muutokset johtuvat myös siitä, että aikaisemmassa eritelmässä ei ollut vahvistettu tuoteluokkia, minkä vuoksi sääntelyneuvosto päätti vahvistaa ne eritelmän uudessa toisinnossa ja lisäksi määritellä ne selkeästi siten, että kuluttajat voivat tunnistaa suojatulla alkuperänimityksellä varustetun tuotteen.

Kun alkuperänimitys ”Jamón de Huelva” hyväksyttiin vuonna 1995, iberiansiasta valmistetuille kinkuille ja lavoille ei ollut olemassa erityislainsäädäntöä. Vuodesta 2001 lähtien alaa säädellään horisontaalisesti, ja nykyisin siihen sovelletaan 10. tammikuuta 2014 annettua kuninkaan asetusta nro 4/2014, jolla hyväksytään iberiansian lihan, kinkun, lavan ja takapotkan laatustandardit.

Aivan aluksi on syytä täsmentää, että iberiansikaa koskeva lainsäädäntö koostuu säännöksistä, joilla vahvistetaan kinkkujen ja lapojen vähimmäisvaatimukset, joita kaikkien niiden alan toimijoiden, jotka päättävät käyttää jäljempänä lueteltuja mainintoja, on noudatettava: Bellota (tammenterhoilla ruokittu), Cebo de campo (tammimetsien laidunrehulla ruokittu), Cebo (rehulla ruokittu), 100 % Ibérico (100-prosenttista iberiansikaa) ja Ibérico (iberiansikaa). Tämä tarkoittaa sitä, että tuotteet on jaoteltu lainsäädännössä eri luokkiin siten, että kuluttajat voivat tunnistaa kaupallisen nimityksen.

Lisäksi on syytä täsmentää, että SAN-tuotteen ”Jabugo” eritelmä liittyy yksinomaan tiettyyn alueeseen ja tiettyihin ylänköalueen kylissä valmistettujen kinkkujen ja lapojen osalta sovellettaviin laatutasoihin, joten velvoite noudattaa eritelmän määräyksiä koskee yksinomaan niiden toimijoiden tuotteita, jotka vapaaehtoisesti sitoutuvat siihen. Toisin sanoen on olemassa vielä toinen ylimääräinen luokitusjärjestelmä, jonka perusteella tuotteen erityislaatu määritellään sen yksilöimiseksi ja sen arvon korostamiseksi, eikä se vaikuta toimijoihin sovellettaviin määräyksiin, jotka koskevat iberiansikaa koskevan lainsäädännön piiriin kuuluvien yksittäisten tuotteiden merkintöjä.

Siitä johtuen SAN-tuotteen ”Jabugo” eritelmään sisältyy kolme erityisluokkaa: Summum, Excellens ja Selección. Ne liittyvät kaikki perinteiseen laajaperäiseen kasvatusmenetelmään metsäisillä laidunniityillä (dehesa), ulkoilmassa tapahtuvaan sikojen lihotukseen ja rotuvaatimuksiin, joiden mukaan vähintään 75 prosenttia sikojen perimästä on oltava iberiansika-rotua.

Luokka I: Summum-luokitus myönnetään kinkuille ja lavoille, jotka on saatu yksinomaan tammenterhoilla ja tammimetsien luonnonrehulla ruokituista 100-prosenttisista iberiansioista.

Luokka II: Excellens-luokitus myönnetään kinkuille ja lavoille, jotka on saatu yksinomaan tammenterhoilla ja tammimetsien luonnonrehulla ruokituista 75-prosenttisista iberiansioista.

Luokka III: Selección-luokitus myönnetään kinkuille ja lavoille, jotka on saatu laajaperäisessä kasvatusjärjestelmässä tammimetsien luonnonlaitumella ruokituista vähintään 75-prosenttisista iberiansioista.

Näin ollen tähän kohtaan lisätään sekä arvot, jotka on jo määritelty pakollisiksi voimassa olevassa kansallisessa lainsäädännössä, että tuoteluokat.

Sen vuoksi muutos ei edellytä muutoksia itse tuotteen osalta, koska kaikki eritelmän edelliseen toisintoon sisältyneet määräykset ovat mukana myös uudessa eritelmässä.

Alkuperätodisteet

Ainoat muutokset koskevat valvontaa ja varmentamista.

Tähän kohtaan on tehty useampia muutoksia, jotka johtuvat tässäkin tapauksessa 10. tammikuuta 2014 annetun kuninkaan asetuksen nro 4/2014 voimaantulosta. Kyseisellä asetuksella hyväksytään iberiansian lihan, kinkun, lavan ja takapotkan laatustandardit, jotka iberiansiasta Espanjassa valmistettujen tuotteiden on täytettävä.

— Muutetaan ilmaisu ”puhdasrotuinen iberiansika” ilmaisuksi ”100-prosenttinen iberiansika”.

— Muutetaan viittaus duroc-jersey-rotuun viittaukseksi duroc-rotuun.

— On täsmennettävä, että tuote on voitava erottaa voimassa olevassa kansallisessa lainsäädännössä asetetuista vaatimuksista eläimeen kiinnitettävän SAN-tuotteelle tunnusomaisen korvamerkin ja sen kiinnittämisajankohdan perusteella.

— On täsmennettävä, että tuote on voitava erottaa voimassa olevassa kansallisessa lainsäädännössä asetetuista vaatimuksista eläimeen kiinnitettävän SAN-tuotteelle tunnusomaisen sinetin ja sen kiinnittämisajankohdan perusteella, jotta tuote vastaa voimassa olevan lainsäädännön vaatimuksia.

— On täsmennettävä, että tuotteeseen kiinnitettävä lopullinen merkki on erillinen tunnus eikä sinetti, jotta voidaan välttää sekaannus aikaisemmin teurastamossa kiinnitetyn sinetin kanssa.

Tuotteen jäljitettävyyden varmistamiseksi on myös lisätty kohta, jossa täsmennetään, että toimijat, jotka jalostavat tuotetta myytäväksi eri tarjontamuodoissa (ilman sorkkaa, luuttomaksi leikattuna, paloiteltuna tai viipaloituna), on merkitty rekisteriin.

Sen vuoksi muutos ei edellytä muutoksia alkuperätodisteisiin.

Tuotantomenetelmä

Tähän kohtaan tehdyt muutokset johtuvat 10. tammikuuta 2014 annetun kuninkaan asetuksen nro 4/2014 voimaantulosta. Kyseisellä asetuksella hyväksytään iberiansian lihan, kinkun, lavan ja takapotkan laatustandardit, jotka iberiansiasta Espanjassa valmistettujen tuotteiden on täytettävä.

Tältä osin pakolliset muutokset ovat seuraavat:

— Etu- ja takaraajojen vähimmäistuorepainot on poistettu, koska niitä ei oteta huomioon voimassa olevassa kansallisessa lainsäädännössä, jossa viitataan sen sijaan laitoksista lähtevien ruhonosien vähimmäispainoon sen perusteella, onko kyse kinkuista vai lavoista, sekä niiden painoon.

— Ruhonosien luokitteleminen tuorepainon mukaan on poistettu, koska kyseinen peruste riippuu aina yksittäisestä jalostajasta eikä sitä ole sen vuoksi otettu huomioon voimassa olevassa kansallisessa lainsäädännössä.

— Tuotteen koko jalostusprosessin vähimmäiskestoajaksi on vahvistettu 600 päivää alle 7 kilogrammaa painavilla kinkuilla, 730 päivää yli 7 kilogrammaa painavilla kinkuilla ja 365 päivää vähintään 3,70 kilogrammaa painavilla lavoilla.

Myös jäljempänä olevassa kohdassa oleva teknisissä ja teurastamojen hygieniaa koskevissa määräyksissä mainittu arvo on poistettu eläinten hyvinvointia koskevien EU:n suuntaviivojen vastaisena.

— Sen vuoksi teksti ”Siat tuodaan teurastamoihin vähintään 12 tuntia ennen teurastusta” on muutettu seuraavaan muotoon: ”Siat tuodaan teurastamoon riittävän ajoissa, jotta niille jää lepoaikaa ennen teurastusta”.

Lisäksi on muutettu suhteellisen kosteuden arvojen vaihteluväliä suolauksen aikana ja suolapitoisuuden tasaantumisajan lämpötilan ja suhteellisen kosteuden arvojen vaihteluväliä sekä kestoaikaa, koska ilmastonmuutoksen seurauksena loppukevään ja alkukesän lämpötilat ovat nousseet, minkä vuoksi tuotteelle on annettava enemmän aikaa sopeutua vähitellen muutoksiin.

On myös lisätty kohta, jonka tarkoituksena on yhdenmukaistaa olosuhteet ja helpottaa niiden säilymistä kaikkialla luonnollisessa kuivaamisympäristössä varmistamalla tasainen ilmanvaihto tuotteen kaikissa osissa riippumatta tuotteen sijaintipaikassa kuivaamossa.

Lopuksi on vielä lisätty kohta, jonka mukaan toimijoilla, jotka jalostavat tuotetta myytäväksi ilman sorkkaa, luuttomaksi leikattuna, paloiteltuna tai viipaloituna, on oltava käytettävissään asianmukainen itsevalvontajärjestelmä, joka on tarkastettavissa lopputuotteen jäljitettävyyden ja alkuperän varmistamiseksi.

Sen vuoksi muutos ei edellytä muutoksia tuotantomenetelmään.

Yhteys maantieteelliseen alkuperään

Kohtaan ”Yhteys maantieteelliseen alkuperään” on tehty jäljempänä mainitut muutokset sen mukauttamiseksi asetuksen (EU) N:o 1151/2012 säännöksiin.

— On lisätty uusi kohta ”Paikallisten tuottajien erityisosaaminen”, joka käsittää kolme alakohtaa edellä mainitun asetuksen vaatimusten noudattamiseksi.

— On lisätty kaksi uutta kohtaa, joissa selvitetään tuotteen erityisluonnetta edellä mainitun asetuksen vaatimusten noudattamiseksi.

— On lisätty kaksi uutta kohtaa, joissa kuvataan maantieteellisen alueen ja tuotteen laadun ja ominaisuuksien välistä syy-seuraussuhdetta edellä mainitun asetuksen vaatimusten noudattamiseksi.

— Alakohdan a) ”Historialliset tekijät” teksti on siirretty toisaalle ja sisällytetty historiallisiin tapahtumiin, joilla perustellaan maantieteellisen ilmaisun ”Jabugo” käyttöä ja mainetta sekä kyseisen nimen täsmällistä sisältöä ja yhteyttä yksilöityyn maantieteelliseen alueeseen.

— On laajennettu luetteloa historiallisista tapahtumista, joilla perustellaan maantieteellisen ilmaisun ”Jabugo” käyttöä ja mainetta sekä kyseisen nimen täsmällistä sisältöä ja yhteyttä yksilöityyn maantieteelliseen alueeseen.

— Alakohta c) ”Tuotanto- ja jalostusjärjestelmät” on poistettu, koska sen sisältö oli jo esitetty toisaalla eritelmässä.

Sen vuoksi muutoksilla ei ole vaikutusta kohtaan ”Yhteys maantieteelliseen alueeseen” sen enempi luonnollisten ja inhimillisten tekijöiden kuin tuotteen erityisyyden ja kyseisten tekijöiden ja niiden välisen syy-seuraussuhteenkaan osalta.

Merkinnät

Tehty muutos on seuraavanlainen:

— Etikettien hyväksymisjärjestelmä on korvattu järjestelmällä, jonka mukaan toimijoiden on annettava tiedoksi etiketit ennen niiden kiinnittämistä markkinoille saatettaviin tuotteisiin. Tarkoituksena on varmistaa SAN-tuotteen nimen moitteeton käyttö.

Tähän kohtaan tehdyt muutokset johtuvat 10. tammikuuta 2014 annetun kuninkaan asetuksen nro 4/2014 voimaantulosta. Kyseisellä asetuksella hyväksytään iberiansian lihan, kinkun, lavan ja takapotkan laatustandardit.

Tältä osin on tehty seuraavat muutokset:

— On tarpeen täsmentää, että tuotteissa on teurastamossa kiinnitetty numeroitu sinetti.

— On tarpeen täsmentää, että kypsytyskellarista lähteviin tuotteisiin on kiinnitetty teurastamossa erillinen numeroitu tunnus.

Eritelmän noudattamisen valvonnasta vastaavat viranomaiset tai elimet

Suojatun alkuperänimityksen ”Jabugo” eritelmän edellytysten noudattamisen valvonnasta vastaa maatalous-, elintarvike- ja ympäristöministeriön elintarviketeollisuusosasto.

Muutoksen perustelu

Kaikilla itsehallintoalueilla sovellettavista suojatuista alkuperänimityksistä ja maantieteellisistä merkinnöistä 12. toukokuuta 2015 annetun lain nro 6/2015 22 §:ssä säädetään, että kaikilla itsehallintoalueilla suojattujen alkuperänimitysten ja maantieteellisten merkintöjen, SAN-tuote ”Jamón de Huelva” mukaan luettuna, virallinen valvonta kuuluu maatalous-, elintarvike- ja ympäristöministeriön toimivaltaan, ja maatalous-, elintarvike- ja ympäristöministeriön perusrakenteen kehittämisestä 17. helmikuuta 2012 annetussa kuninkaan asetuksessa nro 401/2012 suojattujen alkuperänimitysten, suojattujen maantieteellisten merkintöjen ja aitojen perinteisten tuotteidenvirallisen valvonnan ennen kaupan pitämistä katsotaan kuuluvan ministeriön elintarviketeollisuusosaston toimivaltaan.

YHTENÄINEN ASIAKIRJA

”JABUGO”

EU-nro: ES-PDO-0105-01372 – 25.9.2015

SAN ( X ) SMM ( )

1. Nimi

”Jabugo”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.2. Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

SAN-tunnuksella ”Jabugo” varustetuilla kinkuilla ja lavoilla oltava seuraavat ominaisuudet:

Fysikaaliset ominaisuudet

Ulkonäkö: pitkänomainen, viimeistelty ja muotoiltu ylänköalueen perinteisen V-leikkauksen mukaisesti. Lavat voidaan leikata myös ns. puolikuun muotoon. Molemmissa tapauksissa sorkka on jäljellä.

Paino: vähintään 5,75 kilogrammaa kinkuilla, jotka ovat 100-prosenttista iberiansikaa, 7,00 kilogrammaa kinkuilla, jotka ovat iberiansikaa, 3,70 kilogrammaa lavoilla, jotka ovat 100-prosenttista iberiansikaa ja 4,00 kilogrammaa lavoilla, jotka ovat iberiansikaa.

Aistinvaraiset ominaisuudet

Ulkonäkö: tuotteelle ominainen, puhdas ulkopinta, jossa erottuu selvästi sienikasvuston valkoinen tai tumman sinertävänharmaa väri.

Leikkauspinnan ulkonäkö ja väri: tuotteelle ominainen väri, joka vaihtelee vaaleanpunaisesta purppuranpunaiseen; kiiltävässä leikkauspinnassa erottuu rasvakudosjuovia ja lihaskudoksen sisäistä rasvaa.

Maku ja tuoksu: liha hienostuneen makuista, makeahkoa tai hyvin kevyesti suolaista. Miellyttävä ja tuotteelle tunnusomainen aromi.

Rakenne ja koostumus: lihaskudos on kiinteää ja rasvakudos pehmeähköä ja joustavaa. Hienosyinen ja helposti mureneva.

Rasva: täyteläistä, kiinteää, kiiltävää, väriltään kellertävän valkoista, aromaattista ja miellyttävän makuista. Rasvan kiinteys vaihtelee sen mukaan, kuinka suuri on tammenterhojen osuus eläinten ravinnosta.

Luokat

Raaka-aine saadaan 100-prosenttisista iberiansioista tai iberiansian ja duroc-rotuisen sian risteytyksistä, joissa iberiansian geneettisen perimän osuus on vähintään 75 prosenttia.

Eläinten rodun ja ruokintatavan mukaan kinkuille ja lavoille on vahvistettu seuraavat luokat:

Luokka I. Summum. Liha on peräisin 100-prosenttisista iberiansioista, joiden vähimmäisteurasikä on 14 kuukautta ja jotka on kasvatettu perinteisen menetelmän mukaan ja ruokittu tammea kasvavilla laidunniityillä yksinomaan tammenterhoilla ja muulla laidunniittyjen tyypillisillä luonnonvaroilla; luonnollinen raakakypsytys Huelvan maakunnan ylänköalueen mikroilmaston luonteenomaisissa olosuhteissa.

Luokka II. Excellens. Liha on peräisin perimältään 75-prosenttisista iberiansioista, joiden vähimmäisteurasikä on 14 kuukautta ja jotka on kasvatettu perinteisen menetelmän mukaan ja ruokittu tammea kasvavilla laidunniityillä yksinomaan tammenterhoilla ja muulla laidunniittyjen tyypillisillä luonnonvaroilla; luonnollinen raakakypsytys Huelvan maakunnan ylänköalueen mikroilmaston luonteenomaisissa olosuhteissa.

Luokka III. Selección. Liha on peräisin perimältään vähintään 75-prosenttisista iberiansioista, jotka on lihotettu ulkoilmassa tammimetsien luonnonlaitumilta peräisin olevilla luonnonvaroilla ja pääasiassa viljasta ja pelkokasveista koostuvalla rehulla ja teurastettu vähintään 12 kuukauden ikäisinä; luonnollinen raakakypsytys Huelvan maakunnan ylänköalueen mikroilmaston luonteenomaisissa olosuhteissa.

Jalostuksen kestoaika on vähintään 600 päivää alle 7 kilogrammaa painavilla kinkuilla, 730 päivää yli 7 kilogrammaa painavilla kinkuilla ja 365 päivää lavoilla.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Rehu

Tuotantoalue, jolla alkuperänimityksellä suojattujen tuotteiden raaka-aineena käytettävät iberiansiat kasvatetaan, käsittää iberiansian perinteisen kasvatusympäristön muodostavan maa- ja metsätalous- sekä metsälaiduntamisekosysteemin (dehesa), joka ulottuu laajoille alueille Extremadurassa ja Andalusiassa. Avaintekijät, jotka määrittävät iberiansikojen ja siten myös niistä saatujen alkuperänimityksellä ”Jabugo” suojattujen kinkkujen ja lapojen laadun ja antavat tuotteille niiden erityisominaisuudet, ovat sikojen ruokinta ja laajaperäinen kasvatustapa; niiden ansiosta eläimet voivat hyödyntää koko elinikänsä ajan kaikkia laidunniittyjen tarjoamia resursseja, tammenterhoja, luonnonrehua, yrttikasveja ja sänkipeltoa.

Maantieteellinen tuotantoalue on rajattu, ja siellä toteutetaan seuraavat valvontatoimenpiteet erityisvaatimuksen noudattamisen varmistamiseksi: sikojen saatavilla kullakin laidunniityllä olevien eri puulajien tammenterhojen määrän arvioiminen; sikojen enimmäismäärän vahvistaminen ja laitumelle laskettavien eläinten yksilöiminen korvamerkillä; ilman ennakkoilmoitusta tehtävien tarkastuskäyntien avulla tapahtuva varmistaminen, että siat nauttivat ravinnokseen tammenterhoja ja luonnonlaidunrehua ja että laajaperäinen kasvatusjärjestelmä on käytössä koko lihotusvaiheen ajan.

SAN-tunnuksella ”Jabugo” suojattujen kinkkujen ja lapojen valmistukseen käytettävät ruhonosat ovat peräisin

a) tammenterhoilla ruokituista sioista tai tammenterhoilla ennen teurastusta ruokituista sioista; kyseiset eläimet on tarkoitettu teurastettaviksi välittömästi yksinomaan tammenterhoilla ja tammea kasvavien laidunniittyjen nurmirehulla tapahtuneen ruokinnan jälkeen. Laiduntamisen alkaessa kunkin erän yksittäisten sikojen keskimääräisen painon on oltava 92–115 kilogrammaa. Tammimetsissä tapahtuvan yli 60 päivää kestävän laiduntamisen aikana eläinten painon on kasvettava vähintään 46 kilogrammalla. Yksittäisten ruhojen painon on oltava 115 kg, lukuun ottamatta 100-prosenttisia iberiansikoja, joiden ruho painaa 108 kg;

b) laiduntaneista sioista; kyseisten eläinten ruokinta lihotusvaiheessa tapahtuu laajaperäisessä kasvatusjärjestelmässä (enintään 15 sikaa hehtaaria kohti) käyttäen tammea kasvavien laidunniittyjen tarjoamia resursseja ja pääasiassa viljasta ja palkokasveista koostuvaa rehua. Teurastusta edeltää laidunniityillä tapahtuva lihotusvaihe, joka kestää vähintään 60 päivää. Yksittäisten ruhojen painon on oltava 115 kg lukuun ottamatta 100-prosenttisia iberiansikoja, joiden ruho painaa 108 kg.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Sikojen kasvatus ja lihotus tapahtuvat maantieteellisellä tuotantoalueella. Valmistusprosessi (teurastus, ruhojen paloittelu, suolaus, huuhtelu, suolapitoisuuden tasaantuminen, kuivaus ja raakakypsytys) tapahtuu kokonaan maantieteellisellä tuotantoalueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Varmennetut kinkut ja lavat voidaan pitää kaupan luuttomaksi leikattuina, paloiteltuina tai viipaloituina edellyttäen, että on käytössä asianmukainen itsevalvonta-, pakkaamis- ja merkitsemisjärjestelmä ja että hallintoelimen laatima tarkastuspöytäkirja lopputuotteen jäljitettävyyden ja alkuperän varmistamiseksi on hyväksytty ja sitä on noudatettu.

Jos tätä menettelyä aiotaan käyttää, siitä on ilmoitettava hallintoelimelle.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kinkut ja lavat on merkittävä teurastamossa kiinnitettävällä sinetillä ja ennen kypsytyskellarista lähettämistä kiinnitettävällä erillisellä tunnuksella; molempiin on merkittävä SAN-tunnus ”Jabugo”, ne on numeroitava, ja niissä on oltava helposti luettavissa alkuperänimityksen nimi. Erillisessä tunnuksessa on ilmoitettava myös luokka, johon tuote kuuluu.

4. Maantieteellisen alueen tarkka rajaus

Tuotantoalue muodostuu seuraavista maatalousalueista, joilla esiintyy rautatammea, korkkitammea ja quejigo-lajin tammea kasvavia laidunmetsiä, Cáceresin ja Badajozin maakunnissa Extremaduran alueella sekä Sevillan, Córdoban, Huelvan, Cádizin ja Málagan maakunnissa Andalusiassa.

—

Cáceres:

—

Badajoz:

—

Sevilla.

—

Córdoba:

—

Huelva:

—

Cádiz:

—

Málaga.

Kinkkujen ja lapojen valmistus tapahtuu alueella, joka käsittää seuraavat 31 kuntaa Huelvan maakunnan ylänkö- ja vuoristoalueella: Alájar, Almonaster la Real, Aracena, Aroche, Arroyomolinos de León, Cala, Campofrío, Cañaveral de León, Castaño de Robledo, Corteconcepción, Cotegana, Cortelazor, Cumbres de Enmedio, Cumbres de San Bartolomé, Cumbres Mayores, Encinasola, Fuenteheridos, Galaroza, La Granada de Río Tinto, Higuera de la Sierra, Hinojales, Jabugo, Linares de la Sierra, Los Marines, La Nava, Puerto Moral, Rosal de la Frontera, Santa Ana la Real, Santa Olalla del Cala, Valdelarco ja Zufre.

5. Yhteys maantieteelliseen alueeseen

Tuotantoalue muodostuu metsäisistä laidunniityistä Extremadurassa ja Andalusiassa. Huelvan ylänköalueeseen rajoittuva SAN-tuotteen ”Jabugo” tuotantoalue on erittäin tärkeä tekijä, joka poikkeaa iberiansiasta valmistettujen kinkkujen muista tuotantoalueista Espanjassa. Alueen erityispiirteet muodostuvat seuraavista tekijöistä:

Pinnanmuodostus

Huelvan ylänköalue sijaitsee samannimisen maakunnan pohjoisosassa Sierra Morenan vuoriston läntisimmillä rinteillä. Alueeseen kuuluvat 31 kuntaa muodostavat yhtenäisen kokonaisuuden Huelvan maakunnassa.

Maasto on melko jyrkkää, vaikkakin se voidaan luokitella ainoastaan keskikorkeaksi johtuen aluetta halkovasta jokiverkostosta; se on muovannut maisemaa, jossa vuorottelevat ylängöt ja laaksot. Pinnankorkeus kohoaa vähitellen reunoilta alueen keskiosaa kohti edettäessä. Keskikolmion korkein kohta tunnetaan nimellä ”Serranía de Aracena”. Pinnankorkeus vaihtelee 500 metristä 1 042 metriin (Castañon huipulla); keskimääräinen pinnankorkeus on noin 700 metriä.

Ilmasto

Yksi alueen ilmastoon liittyvä perustekijä on sen sijainti leveyspiirien 37° 04′ ja 38° pohjoista leveyttä välillä; näin ollen se sijaitsee vyöhykkeellä, jolla subtrooppiset korkeapaineet ja subpolaariset matalapaineet kohtaavat, ja niiden vaikutuksen voimakkuus vaihtelee vuodenajan mukaan.

Atlantin valtameren läheisyys vaikuttaa ilmastoon merkittävästi, koska kosteat ja lauhkeat länsituulet pääsevät puhaltamaan alueelle esteettä, mikä ilmenee sekä lämpötilassa että sademäärässä. Alueen keskiosa muodostaa ensimmäisen esteen, johon Atlantilta Andalusiaan saapuvat ilmamassat törmäävät. Sadannan sama-arvokäyrä 1 000 millimetriä osuu lähes täsmälleen alueen keskikolmion kohdalle. Yleisesti ottaen sademäärä kaikkialla alueella on suhteellisen korkea ja osuu aina käyrässä 700 millimetrin tuntumaan. Sateisinta on talvella. Keväällä ja syksyllä sataa käytännöllisesti katsoen saman verran. Kesällä vallitsee kuivuus, etenkin heinä- ja elokuussa.

Keskilämpötila vaihtelee Aracenan 14,8 celsiusasteesta La Garnachan 18,4 celsiusasteeseen. Heinäkuu on kuumin kuukausi; silloin keskilämpötila vaihtelee Aracenan 25 celsiusasteesta La Garnachan 27,7 celsiusasteeseen. Kylmin kuukausi on aina tammikuu lukuun ottamatta La Garnachaa, jossa on kylmintä joulukuussa; alimmat lämpötilat vaihtelevat 6,2 celsiusasteesta 10,7 celsiusasteeseen.

Vesitalous

Sierran ylänköalueelle sijoittuvat Guadianan, Gualdalquivirin ja Odielin valuma-altaiden vedenjakajat, ja siellä virtaa runsaasti sateiden aiheuttamia kausiluonteisia vesiuomia, jotka valuvat alueen jokiin tai patoaltaisiin.

Kasvillisuus

Huelvan ylänköalueen pinta-ala on 307 952 hehtaaria, ja siitä yli 73 prosenttia (227 023 hehtaaria) on metsää. Niistä on mainittava erityisesti rauta- ja korkkitammea kasvavat laidunniityt (dehesas), jotka kattavat yli 120 000 hehtaaria.

Kasvistoon kuuluu erityisesti seuraavia lajeja: erittäin yleinen Trifoliom Subterraneum ja Periballia Laevis hiekka- ja graniittipitoisessa maastossa, Poa Bulbosa ja Periballia Minuta rautatammimetsien varjostamilla laidunniityillä, Rumex Bucefaloforus, Trifolium Subterraneum ja Periballia Laevis korkkitammea kasvavien laidunniittyjen vähäkalkkisessa maassa, jossa kasvaa myös kistusta ja genistaa.

Paikallisten tuottajien erityisosaaminen

Paikallisten tuottajien ja jalostajien erityisosaaminen on siirtynyt sukupolvelta toiselle. Lopputuote on alueeseen ja iberiansikaan sidoksissa olevien kasvattajien ja Huelvan maakunnan ylänköalueeseen sidoksissa olevien kinkkujen ja lapojen valmistajien perinteisen osaamisen tulos.

Kasvattajien erityisosaamisen ansiosta dehesa-laidunniittyjen ekosysteemin herkkä tasapaino on säilynyt iberiansian perinteisen, eläinten hyvinvoinnin huomioon ottavan kasvatustavan myötä. Laajaperäisessä järjestelmässä tapahtuvan lihotuksen aikana siat viedään aluksi jyrkemmille ja vaikeakulkuisimmille lohkoille ja sen jälkeen tasaisempaan ja helpompaan maastoon.

Jalostaja määrittää tarkat ajankohdat kinkkujen ja lapojen suolaukselle, niiden ripustamiselle luonnolliseen kuivaustilaan, kuivaustilan ikkunoiden avaamiselle ja sulkemiselle mikroilmaston hyödyntämiseksi, kinkkujen ja lapojen viemiselle luonnonkellareihin hitaan raakakypsymisprosessin käynnistämiseksi sekä raakakypsytyksen päättymiselle, kun aistinvaraiset ominaisuudet ovat kehittyneet ihanteellisiksi.

Maantieteellisen ympäristön ominaisuudet vaikuttavat sekä raaka-aineeseen että lopputuotteeseen. SAN-tunnuksella varustettujen kinkkujen ja lapojen erityisluonne johtuu seuraavista tekijöistä: kestävässä ekosysteemissä, metsäisillä dehesa-laidunniityillä tapahtuva tuotanto; tällaisessa ympäristössä iberiansika lihotetaan laajaperäisessä järjestelmässä ympäristön tarjoamia resursseja käyttäen; Huelvan maakunnan ylänköalueen mikroilmastossa tapahtuva jalostus.

Ensimmäinen vaihe on kinkkujen ja lapojen suolaus. Sen jälkeen ne huuhdotaan. Sitten suolapitoisuuden annetaan tasaantua kinkkujen ja lapojen ulko- ja sisäpuolella, minkä jälkeen ne ripustetaan luonnollisiin kuivaustiloihin, jolloin ne ”hikoilevat” eli rasva alkaa tihkua niissä mikroilmaston olosuhteiden ansiosta. Lopuksi kinkut ja lavat viedään luonnonkellareihin, joissa tapahtuu hidas raakakypsyminen, jonka aikana niiden ulkopintaan kehittyy koko ajan lähestulkoon vakiona pysyttelevien lämpötila- ja kosteusolosuhteiden seurauksena erityinen sienikasvusto.

Kinkkujen ja lapojen aistinvaraiset ominaisuudet johtuvat fysikaalisista, kemiallisista ja biologisista reaktioista, joita tammenterhojen sisältämissä ravintoaineissa ja erityisesti niiden rasvakoostumuksessa sekä laidunniittyjen tarjoamassa luonnonrehussa kehittyy iberiansikojen aineenvaihdunnan aikana sekä myöhemmin kinkkujen ja lapojen hitaasti vähitellen tapahtuvan raakakypsymisen aikana; viimeksi mainitussa vaiheessa kinkkujen valmistusympäristön sijainnista Euroopan unionin eteläisimmässä osassa ja siitä johtuvasta kesäpäivien kuumuudesta aiheutuvan yhteisvaikutuksen merkitys on kiistaton. Muita tekijöitä ovat maantieteellinen sijainti ylänköalueella ja siitä johtuvat viileät kesäyöt ja kylmät talvet sekä sijainti ensimmäisillä rinteillä, joille Atlantin valtamereltä saapuvien myrskyjen mukanaan tuomat sateet kohdistuvat, ja tästä johtuva korkea ympärivuotinen kosteus.

Marmoroitu ulkonäkö, vähärasvaisen lihan väri ja siivujen kiiltävyys johtuvat sikarodusta, eläinten vapaasta ulkokasvatuksesta ja metsäisten laidunniittyjen sisältämistä ravintoaineista. Kosketettaessa ja pureskeltaessa siivut ovat samettisen pehmeitä, mikä johtuu rasvan juoksevuudesta; sen sulamispiste on sitä alhaisempi, mitä suurempi on tammanterhojen osuus sikojen ravinnosta. Aromi johtuu tammenterhojen ja luonnonlaidunten kasvipohjaisen rehun vivahteista sekä pitkään kestävästä hitaasta raakakypsymisestä. Maku on tasapainoinen yhdistelmä suolauksesta johtuvaa suolaisuutta, jalostajan ratkaisemasta suolausajan kestosta aiheutuvaa makeutta ja pitkään jatkuneessa aineenvaihduntaprosessissa syntyneitä yhdisteitä. Jälkimaku on voimakas ja viipyvä, mikä johtuu kesän päivä- ja yölämpötilojen välisistä huomattavista eroista luonnollisen kuivumisen aikana ja hitaasta pitkin vuotta tapahtuvasta raakakypsymisestä. Myös sikojen tammimetsissä laiduntamiskauden aikana nauttima ravinto ja eläinten liikkuminen tekevät kinkuista ja lavoista meheviä samalla kun lihaskudos kehittyy tiiviimmäksi ja rasva sekoittuu siihen tasaisemmin.

Ilmaisun ”Jabugo” käyttö ja maine sekä nimen täsmällisyys ja yhteys maantieteelliseen alueeseen voidaan lyhyesti perustella seuraavilla historiallisilla tapahtumilla:

Jo Fuero de Montánchez -säädösasiakirjassa vuodelta 1236 mainitaan yksinomaan sikojen ravinnoksi tarkoitettujen tammenterhojen tuotantoon käytetyt laidunniityt, joiden suojelemiseksi oli myös annettu lakeja.

Myös Lope de Vega kertoo sikojen ja tammenterhojen tuotannosta tunnetuissa säkeissään teoksessa Rimas (1604) julkaistussa runoelmassa Al Contador Gaspar de Barrionuevo:

”…Jamón presunto de español marrano, (…espanjalaisen sian kinkkua,) de la Sierra famosa de Aracena, (kuuluisalta Aracenan ylängöltä,) adonde huyó del mundo Arias Montano… (jonne Arias Montano pakeni maailmaa…)”

Yritystoiminnan kehittymisen myötä muutamia vuosisatoja sitten kinkkua alettiin tuottaa ylänköalueen pienissä käsiteollisissa yrityksissä; yksi niistä kirjattiin rekisteriin vuonna 1895 Jabugossa, ja vuonna 1905 sen kaupallinen verkosto käsitti Sevillan, Jerez de la Fronteran, Puerto de Santa Marían, San Fernandon ja Cádizin, joista yrityksen tuotteita jaeltiin eteenpäin. Markkinointivuonna 1883/1884 Jabugon kunnan alueella teurastettiin jo 400 sikaa.

Jabugo on ylänköalueen kunnista se, jossa on kaikkein eniten iberiansikaa jalostavia yrityksiä.

Nykyisin internethaku ilmaisulla ”Jabugo” antaa lähes puoli miljoonaa tulosta Espanjassa ja muualla maailmassa; suurin osa niistä liittyy kinkkuun.

Jabugon kunta sijaitsee käytännöllisesti katsoen Andalusian alueella sijaitsevan Huelvan maakunnan ylänköalueen keskiosassa SAN-tuotteen ”Jabugo” jalostusaluella, joka käsittää lisäksi 30 muuta kylää; kaikilla niillä on yhteinen historia, niissä vallitsee samanlainen mikroilmasto ja niiden alueella jalostetaan kinkkua samojen erityismenetelmien mukaisesti.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.magrama.gob.es/es/alimentacion/temas/calidad-agroalimentaria/160224pliegocondicionesdopjabugo1erexamencomisioneuropea_tcm7-390953.pdf

(1) EUVL L 343, 14.12.2012, s. 1.